*สกู๊ปข่าวประชาสัมพันธ์*

**แปลงร่างสมุนไพรพื้นบ้าน เพิ่มคุณค่าเป็น “กระบกเคลือบคาราเมล”**

**คุณประโยชน์ทางโภชนาการหลากหลาย ของดีของเด็ดจากไร่นาฟ้าเอ็นดู**

เพราะของทุกอย่างมีคุณค่าในตัวเอง บางอย่างไม่มีคุณค่าที่นี่ แต่มีค่าในที่อื่น เพียงแค่ต้องหาของนั้นและตลาดนั้นให้เจอ ทำให้วันนี้ **“กระบก”** สมุนไพรท้องถิ่นธรรมดา ๆ ที่หลายคนมองผ่านไม่เห็นคุณค่า ถูกเปลี่ยนให้กลายเป็นสินค้าที่มีมูลค่าเพิ่มขึ้น สร้างรายได้ให้กับชุมชน ด้วยการสร้างเรื่องราวและพัฒนาสินค้าของ **“ปิ๋ม” ฟ้าเสรี ประพันธา** แห่งไร่นาฟ้าเอ็นดู เกษตรกรจากน้ำยืน จ. อุบลราชธานี หนึ่งในชุมชนที่อบรมในโครงการ “พลังชุมชน” เสริมความรู้คู่คุณธรรม สนับสนุนโดยเอสซีจี ที่เคยเผชิญวิกฤติแบกหนี้สินก้อนโตจากนาข้าวล่ม แต่ไม่ยอมแพ้ลุกขึ้นมาปรับเปลี่ยนจากการทำนาข้าวเพียงอย่างเดียว หันมาทำการเกษตรแบบผสมผสาน เดินตามรอยศาสตร์พระราชา พร้อมทั้งมุ่งมั่นเพิ่มคุณค่าต่อยอดพัฒนาสินค้าชุมชนจนมีแบรนด์เป็นของตัวเอง

แม้ในปี 2559 จะต้องเผชิญวิกฤติจากผลกระทบของพายุที่พัดกระหน่ำจังหวัดอุบลราชธานี ทำให้นาข้าวล่มเสียหายหมดหนทางสร้างรายได้ เหลือไว้เพียงหนี้สินก้อนโต แต่คุณปิ๋มกลับมองว่า ชีวิตเริ่มต้นใหม่ได้เสมอ เมื่อเจออุปสรรคล้มได้แต่อย่านาน ต้องรีบลุกขึ้นมาแก้ปัญหา พร้อมหนึ่งประโยคที่ท่องอยู่ในใจคือ “ต้องแปรวิกฤติให้เป็นโอกาส” และโชคดีที่มีโอกาสเข้าอบรมเป็นการเปิดโอกาสในการพัฒนาตัวเอง รู้จักนำสิ่งที่มีอยู่แล้วในชุมชนมาพัฒนาเพิ่มมูลค่า ต่อยอดให้แต่ละคนยืนได้ด้วยการสร้างผลิตภัณฑ์ที่มีคุณค่า รู้จักมองหาตลาดรองรับ ก้าวสู่ช่องทางการขายออนไลน์ รวมทั้งการสร้างเครือข่ายสินค้าชุมชนข้ามจังหวัด เพื่อเปิดโอกาสขายของนอกพื้นที่

*“การเปิดโอกาสเรียนรู้และทดลองทำสิ่งใหม่ๆ นอกจากจะสร้างรายได้ปลดหนี้ให้ตัวเองแล้วยังสามารถช่วยสร้างอาชีพเพิ่มรายได้ให้กับคนในชุมชนอย่างยั่งยืน อย่างเช่นการต่อยอดพัฒนาเพิ่มคุณค่าให้กับกระบกที่เป็นสมุนไพรในท้องถิ่น ซึ่งมาจากคุณยายคนหนึ่งนำเมล็ดกระบกมาให้พิจารณาดูว่าขายได้หรือไม่ เราเลยลองนำมาทำเป็นเมล็ดกระบกเคลือบคาราเมลปรากฎว่าได้รับความนิยมจากลูกค้า จนกลายเป็นสินค้าของดีของเด็ดจากไร่นาฟ้าเอ็นดู และไม่เพียงสร้างได้ให้กับเราคนเดียว หรือครอบครัวเท่านั้น แต่ยังสามารถขยายเครือข่ายสร้างอาชีพออกไปได้อีก 7 หมู่บ้าน เรียกว่ากระบกสร้างรายได้ให้ชุมชนเยอะมาก”*

เมล็ดกระบก หรือ เม็ดกระบก สมุนไพรท้องถิ่นที่ไม่ค่อยเป็นที่รู้จักแพร่หลาย มีเปลือกแข็งรูปร่างเหมือนเมล็ดอัลมอนด์ จึงเรียกกันว่าเป็นอัลมอนด์เมืองไทย เนื้อในเมล็ดมีสีขาวอัดแน่นอยู่ (ลักษณะเป็นเนื้อแป้ง) และมีน้ำมัน โดยเนื้อในเมล็ดมีรสหวานมัน นิยมนำมาคั่วรับประทานเป็นของว่าง มีรสคล้ายกับถั่วลิสง ปัจจุบันหากินค่อนข้างยาก ซึ่งนอกจากนำมาจะขบเคี้ยวกินเล่นเพลิน ๆ แล้ว ยังนำไปผสมกับอย่างอื่น รวมทั้งกินกับไอศกรีมก็อร่อยไม่แพ้กัน แต่ที่สำคัญเมล็ดกระบกยังอุดมไปด้วยคุณประโยชน์ทางโภชนาการมากมาย เพราะมีไขมันดีช่วยรักษาไขข้อกระดูกให้แข็งแรง ช่วยบำรุงสมอง ระบบประสาท บำรุงหัวใจ ป้องกันความจำเสื่อม เป็นต้น เหมาะกับทุกเพศทุกวัย ทำให้หลายคนอยากกลับมาทานกระบกอีกครั้ง

การอุดหนุนผลิตภัณฑ์กระบกจากไร่นาฟ้าเอ็นดู เป็นการกระจายรายได้สู่ชุมชนให้เข้มแข็งอย่างแท้จริง ด้วยทุกเมล็ดกระบกจะถูกกะเทาะเปลือกด้วยฝีมือชาวบ้านในชุมชนแบบแฮนด์เมด ไม่ต้องนั่งแกะเอง คัดสรรมาอย่างดีเม็ดต่อเม็ด เพื่อนำมาปรุงรสให้ทานง่าย กลายร่างเป็นกระบกเคลือบคาราเมล กรอบมัน หวานพอดี พอใส่เกลือหิมาลัยสีชมพู กลายเป็นรสเกลือหิมาลัย รสชาติอร่อยลงตัวทานได้ทั้งเด็กและผู้ใหญ่ ซึ่งสามารถสั่งซื้อสินค้าได้ทางช่องทางออนไลน์เท่านั้น เพราะไร่นาฟ้าเอ็นดูวางแผนการตลาดไว้ชัดเจนว่าจะอยู่ในพื้นที่ขายออนไลน์ ไม่วิ่งตระเวนส่ง และไม่ออกบูธตามงานต่าง ๆ แต่ต้องมีรายได้เข้ามาทุกวันไม่มีวันหยุด โดยในวันนี้กระบกกำลังเป็นที่นิยมและพร้อมที่จะโกอินเตอร์แล้ว

*“การก้าวมาถึงจุดนี้เข้าใจเลยว่าความสำเร็จคือ การทำตามขั้นตอนที่ได้เรียนรู้มาควบคู่กับการมองหาโจทย์ใหม่ๆ เสมอ เรียนรู้ที่จะแก้ปัญหา ที่สำคัญคือการลงมือทำอย่างต่อเนื่อง”* ข้อคิดจากคุณปิ๋ม

ไร่นาฟ้าเอ็นดู เป็นแหล่งพัฒนาสินค้าคุณภาพที่หลากหลาย ด้วยมีอุดมการณ์ในการพัฒนาศักยภาพชุมชนและแบ่งปัน จึงนำวัตถุดิบท้องถิ่นมาพัฒนา เพื่อส่งต่อถึงคนเมือง ไม่ว่าจะเป็นเมล็ดพันธุ์ผักหวานป่า ทั้งเมล็ดงอกและต้นพันธุ์ สำหรับกลุ่มคนชอบปลูกต้นไม้ แปรรูปข้าวไรซ์เบอรี่เป็นเส้นก๋วยจั๊บ ทำน้ำพริกย้อนวัยอุดมด้วยสมุนไพร เจาะกลุ่มคนรักสุขภาพ เปลี่ยนว่านงาช้าง ว่านหางจระเข้เป็นสบู่ เพื่อคนชอบใช้สมุนไพร รับโคมเกลือหิมาลัยมาขายต่อในกลุ่มคนรักสุขภาพ คนเป็นโรคภูมิแพ้ เป็นต้น นอกจากนี้ ยังเปิดพื้นที่เป็นแหล่งเรียนรู้ให้สำหรับทั้งคนในชุมชนและคนภายนอกเข้ามาเยี่ยมชมได้อีกด้วย  
 หากท่านใดสนใจชวน “ช้อปช่วยชุมชน” กันต่อได้ที่เฟสบุ๊ค “ไร่นาฟ้าเอ็นดู” หรือ LineID: peem1688 ยังมีผลิตภัณฑ์อีกหลากหลายรอให้ช้อปเพิ่มเติม

พร้อมกันนี้ สามารถเข้าไปดูผลิตภัณฑ์อื่นๆ จากพลังชุมชนได้ทาง <https://my.eboox.cc/shop/> SCG ชวนช้อปช่วยชุมชน เฟ้นหาของดีของเด็ดประจำถิ่น พร้อมส่งตรงจากชุมชนถึงบ้านคุณ

------------------------------------------------------------------------